กลุ่ม “เริงพิทยา” ผู้ถือหุ้นใหญ่ DRACO ขายหุ้นออก 23.02% เตรียมเพิกถอนหุ้นจากตลาด
กลุ่ม "เริงพิทยา" ผู้ถือหุ้นใหญ่ DRACO ขายหุ้นออก 23.02% ให้ "Chin-Poon" บริษัทจากไต้หวัน เล็งทำเทนเดอร์ฯ 4.95 บ./หุ้น 18 ส.ค.นี้ เพื่อเพิกถอนหุ้นจากตลท. อนึ่ง Chin-Poon เป็นผู้ถือหุ้นใหญ่อันดับ 1 ของ DRACO
11 ส.ค. 2559

บริษัท ดราโก้ พีซีบี จำกัด (มหาชน) หรือ DRACO ระบุว่า บริษัทได้รับแจ้งจากกลุ่มเริงพิทยา และChin-Poon Industrial  Co., Ltd  (Chin-Poon) ซึ่งเป็นผู้ถือหุ้นใหญ่ของบริษัทว่า ผู้ถือหุ้นกลุ่มเริงพิทยาจำนวน 4 ราย ได้แก่ นายนายวิพรรธ์ เริงพิทยา , นางพิไลจิตร เริงพิทยา  ,น.ส.ชญาพร เริงพิทยา และนายพรรษา เริงพิทยา ซึ่งถือหุ้นรวมกัน 56.89 ล้านหุ้น คิดเป็น 23.02% ได้ขายหุ้นทั้งหมดให้กับ Chin-Poon ในราคาหุ้นละ 4.95 บาท ผ่านรายการซื้อขายรายใหญ่ (Big Lot) ในตลาดหลักทรัพย์แห่งประเทศไทย (ตลท.) เมื่อวานนี้
โดยกรณีดังกล่าวส่งผลให้ CHin-Poon ถือหุ้นใน DRACO เพิ่มเป็น 76.36% จากเดิมที่ถืออยู่ 53.35% ทำให้มีหน้าที่ต้องทำคำเสนอซื้อทั้งหมดของ DRACO จากผู้ถือหุ้นทุกรายที่เหลืออยู่ ซึ่งบริษัทได้ส่งแบบประกาศเจตนาในการเข้าถือหลักทรัพย์เพื่อครอบงำกิจการ โดยคาดว่าจะเสนอซื้อที่ราคาหุ้นละ 4.95 บาท คิดเป็นมูลค่ารวม 298.42 ล้านบาท ซึ่งคาดว่าจะยื่นคำเสนอซื้ออย่างเป็นทางการในวันที่ 18 ส.ค.59
ทั้งนี้ภายหลังการทำคำเสนอซื้อหุ้นเสร็จสิ้น ผู้ทำคำเสนอซื้อจะดำเนินการเพิกถอนหุ้นจากตลท. โดยการดำเนินการดังกล่าวจะต้องขึ้นอยู่กับการอนุมัติของที่ประชุมคณะกรรมการ และที่ประชุมผู้ถือหุ้นของกิจการ รวมถึงผลการพิจารณาคำขอเพิกถอนหลักทรัพย์จากตลท. ทั้งนี้ การเพิกถอนหุ้นดังกล่าวอาจเกิดขึ้นในระยะเวลา 12 เดือนนับแต่สิ้นสุดระยะเวลาในการเสนอซื้อในครั้งนี้